SKRIFTLIG FORESPØRGSEL E-1539/02

af Glenys Kinnock (PSE) til Kommissionen

(3. juni 2002)

Om: Import af ulovligt tømmer

Vil Kommissionen redegøre for gældende lovgivning til at forhindre import af ulovligt tømmer i EU?

Agter Kommissionen at foreslå ny lovgivning for at forhindre import af ulovligt tømmer i EU og i bekræftende fald, har Kommissionen da en tidsplan for nye forslag?

Svar afgivet på Kommissionen vegne af Pascal Lamy

(9. juli 2002)

De eneste nugældende bestemmelser, der forhindrer import af ulovligt tømmer i EF er bestemmelserne i de forordninger, der gennemfører Konventionen om international handel med udryddelsestruede vilde dyr og planter (CITES). Bestemmelserne i CITES gennemføres i EF ved Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) og ved Kommissionens forordning (EF) nr. 1808/2001 af 30. august 2001 om fastlæggelse af detaljerede bestemmelser om gennemførelsen af Rådets forordning (EF) nr. 338/97(2). Der fastsættes strengere regler i Rådets forordning (EF) nr. 338/97 end i konventionen, og det er kun tilladt at indføre de arter, der er opført i bilagene, i EF, hvis de fornødne dokumenter (importtilladelser for arter opført i bilag A og B; importmeddelelser og supplerende dokumenter for arter opført i bilag C og D) kan forelægges for toldstedet på indførselsstedet. En række arter af tømmer, herunder Pericopsis elata (Assemala), Guaiacum officinale (Lignum-vitae), Gonystylus macrophyllum (Ramin) og Swietenica macrophylla (brasiliansk mahogni) er opført i disse bilag.

I Kommissionens meddelelse til Rådet og Parlamentet(3) siges det, at der ved udgangen af 2002 skal der være udarbejdet en EU-handlingsplan om regelhåndhævelse, samfundsforvaltning og handel på

forstområdet (FLEGT) med henblik på at bekæmpe illegal skovhugst og hertil knyttet illegal handel og for at styrke det internationale samarbejde om at hindre krænkelser af forstlovgivningen og bekæmpelse af kriminalitet på dette område.

Kommissionen har arbejdet herpå siden september 2001 og især tilrettelagt en workshop i april 2002, hvortil man inviterede en lang række involverede parter og andre interesserede (eksperter fra medlemsstaterne og andre vigtige træproducerende og -importerende lande: Kina, Japan, USA, Canada, Indonesien, Ghana osv.; ikke-statslige organisationer (ngo'er) og træindustrien). Der blev på workshoppen opnået enighed blandt deltagerne om en legalitetsidentificering og -verificering af træproduktionen, som ville kunne føre til forslag om bl.a.: en legalitetslicens for import i EF; forsvarlig långivning fra bankernes, eksportkreditorganisationernes og andre finansieringsinstitutters side; forsvarlige indkøb i forbindelse med offentlige kontrakter og andre forhold i forbindelse med lovligt indkøb af trævarer i EF.

Efter workshoppen er Kommissionen nu i gang med at tilrettelægge FLEGT-handlingsplanen, der dækker alle relevante aspekter. Udarbejdelse af programmer om samarbejde med træproducerende udviklingslande vil, med deres godkendelse, udgøre en væsentlig del af denne plan.

Kommissionen forelægger FLEGT-handlingsplanen før årets udgang. Den bør indeholde forslag om indførelse af ny EU-lovgivning, som lovligt forbyder import af ulovligt indkøbt træ og trævarer i EU. Tidsplanen for indførelsen af den nye lovgivning vil afhænge af støtten fra alle relevante involverede parter og andre interesserede, særlig Parlamentet og medlemsstaterne i Rådet.

(1) EFT L 61 af 3.3.1997.

(2) EFT L 250 af 19.9.2001.

(3) KOM(2002) 82 endelig udg.